CONVENŢIA INTERNAŢIONALĂ PRIVIND PREGĂTIREA, RĂSPUNSUL ŞI COOPERAREA ÎN CAZ DE POLUARE CU HIDROCARBURI 

Locul şi data adoptării  Londra, 30.11.1990

Ratificată de Romania   prin Legea nr. 160/2000 privind aprobarea OG nr. 14/2000

Depozitarul Convenţiei:

Secretarul General al Organizatiei Maritime Internaţionale.

Scopul şi obiectivele Convenţiei:

Prin semnarea acestei Convenţii statele au recunoscut ameninţarea gravă asupra mediului marin pe care o prezintă accidentele de poluare cu hidrocarburi, care implică nave, platforme de foraj, porturi maritime şi mijloace de manipulare a hidrocarburilor.
 în vedere că în cazul unui incident de poluare cu hidrocarburi sunt necesare acţiuni prompte şi eficiente pentru a reduce la minimum pagubele ce ar putea să se producă drept urmare a unui astfel de incident.De asemenea, s-a ţinut seama de importanţa măsurilor de precauţie şi de prevenire pentru evitarea poluării cu hidrocarburi şi s-a avut
Obiectivele Convenţiei:

· Elaborarea de planuri de urgenţă pentru combaterea poluării cu hidrocarburi;

· Elaborarea de procedee de raportare a poluării cu hidrocarburi;

· Elaborarea de măsuri la primirea unui raport privind poluarea cu hidrocarburi;

· Stabilirea sistemelor naţionale şi regionale pentru pregătire şi răspuns;

· Dezvoltarea cooperării internaţionale în problemele acţiunii împotriva poluării, pregătirii şi răspunsului;

· Promovarea programelor de cercetare şi dezvoltare şi cooperare tehnică;

Organismele Convenţiei:

· Conferinţa Părţilor;
· Secretariatul General al Convenţiei;
· Comitetul pentru Protecţia Mediului Marin;
· Grupuri de lucru Ad-Hoc pentru:
· Cercetare şi dezvoltare;
· Acţiune în caz de poluare cu hidrocarburi;
· Promovarea cooperării bilaterale şi multilaterale.
La 27 noiembrie 1992, la Londra, a fost încheiat Protocolul pentru amendarea Convenţiei internaţionale privind raspunderea civilă pentru pagubele produse prin poluare cu hidrocarburi. Protocolul a fost ratificat de România prin Legea nr. 158 din 3 octombrie 2000 privind aprobarea Ordonanţei Guvernului nr. 15/2000 

Site-ul Convenţiei http://www.admiraltylawguide.com/conven/oilpolresponse1990.html sau http://www.imo.org/home.asp?topic_id=1488


LEGE nr. 160 din 3 octombrie 2000 privind aprobarea Ordonanţei Guvernului nr. 14/2000 pentru aderarea României la Convenţia internaţională privind pregătirea, răspunsul şi cooperarea în caz de poluare cu hidrocarburi, adoptată la Londra la 30 noiembrie 1990
Parlamentul României adoptă prezenta lege.


Articol unic
14 din 27 ianuarie 2000Se aprobă Ordonanţa Guvernului nr.  pentru aderarea României la Convenţia internaţională privind pregătirea, răspunsul şi cooperarea în caz de poluare cu hidrocarburi, adoptată la Londra la 30 noiembrie 1990, emisă în temeiul art. 1 lit. A pct. 12 din Legea nr. 206/1999 privind abilitarea Guvernului de a emite ordonanţe şi publicată în Monitorul Oficial al României, Partea I, nr. 37 din 29 ianuarie 2000.

ORDONANŢĂ nr. 14 din 27 ianuarie 2000 pentru aderarea României la Convenţia internaţională privind pregătirea, răspunsul şi cooperarea în caz de poluare cu hidrocarburi, adoptată la Londra la 30 noiembrie 1990
206/1999În temeiul prevederilor art. 107 alin. (1) şi (3) din Constituţia României şi ale art. 1 lit. A pct. 12 din Legea nr.  privind abilitarea Guvernului de a emite ordonanţe,
Guvernul României emite următoarea ordonanţă:


Art. 1
România aderă la Convenţia internaţională privind pregătirea, răspunsul şi cooperarea în caz de poluare cu hidrocarburi, adoptată la Londra la 30 noiembrie 1990.


Art. 2
În termen de 90 de zile de la data intrării în vigoare a prezentei ordonanţe Ministerul Apelor, Pădurilor şi Protecţiei Mediului împreună cu Ministerul Apărării Naţionale prin Comandamentul Protecţiei Civile şi Ministerul Transporturilor prin Inspectoratul Navigaţiei Civile vor elabora şi vor supune spre aprobare Guvernului planul naţional de pregătire, cooperare şi răspuns în caz de poluare cu hidrocarburi.


Art. 3
Sumele necesare pentru acoperirea cheltuielilor ocazionate de intervenţiile organizate de Comandamentul Protecţiei Civile pentru cazuri de poluare cu hidrocarburi se prevăd în bugetele anuale ale Ministerului Apărării Naţionale, Ministerului Apelor, Pădurilor şi Protecţiei Mediului şi Ministerului Transporturilor.


CONVENŢIA INTERNAŢIONALĂ din 30 noiembrie 1990 privind pregătirea, răspunsul şi cooperarea în caz de poluare cu hidrocarburi*)
Părţile la prezenta convenţie,
conştiente de necesitatea protejării mediului înconjurător în general şi a celui marin în special,
recunoscând ameninţarea gravă asupra mediului marin pe care o prezintă accidentele de poluare cu hidrocarburi, care implică nave, platforme de foraj, porturi maritime şi mijloace de manipulare a hidrocarburilor,
dându-şi seama de importanţa măsurilor de precauţie şi de prevenire pentru evitarea poluării cu hidrocarburi, în primul rând, şi de necesitatea aplicării stricte a convenţiilor internaţionale existente referitoare la siguranţa navigaţiei şi la prevenirea poluării marine, în speţă a Convenţiei internaţionale din 1974 pentru ocrotirea vieţii omeneşti pe mare, cu amendamentele respective, şi a Convenţiei internaţionale din 1973 pentru prevenirea poluării de către nave, modificată prin Protocolul din 1978 referitor la aceasta şi cu amendamentele respective, şi, de asemenea, având în vedere dezvoltarea rapidă a standardelor de proiectare, operare şi întreţinere a navelor care transportă hidrocarburi şi a platformelor de foraj,
având în vedere că în cazul unui incident de poluare cu hidrocarburi sunt necesare acţiuni prompte şi eficiente pentru a reduce la minimum pagubele ce ar putea să se producă drept urmare a unui astfel de incident,
subliniind importanţa pregătirii eficiente pentru combaterea poluării cu hidrocarburi şi rolul important pe care industria petrolieră şi navigaţia le au în acest context,
recunoscând importanţa asistenţei mutuale şi a cooperării internaţionale cu privire la problemele respective, inclusiv schimbul de informaţii asupra mijloacelor de care dispun statele pentru a face faţă incidentelor de poluare cu hidrocarburi, pregătirea planurilor de urgenţă împotriva poluării cu hidrocarburi, schimbul de rapoarte asupra incidentelor semnificative care pot afecta mediul marin sau litoralul şi interesele respective ale statelor, precum şi cercetarea şi dezvoltarea mijloacelor pentru combaterea poluării cu hidrocarburi a mediului marin,
luând în considerare principiul "cel care poluează plăteşte" ca principiu general al reglementărilor internaţionale privind mediul înconjurător,
luând în considerare, de asemenea, importanţa convenţiilor internaţionale asupra responsabilităţii şi compensării daunelor cauzate de poluarea cu hidrocarburi, inclusiv Convenţia internaţională din 1969 privind răspunderea civilă pentru daunele cauzate de poluarea cu hidrocarburi şi Convenţia internaţională din 1971 pentru crearea unui fond internaţional de compensare a daunelor cauzate de poluarea cu hidrocarburi, şi necesitatea stringentă a intrării cât mai curând în vigoare a protocoalelor din 1984 care modifică aceste două convenţii,
luând în considerare în continuare importanţa acordurilor bilaterale şi multilaterale şi a înţelegerilor incluzând convenţiile şi acordurile regionale,
având în vedere prevederile pertinente ale Convenţiei Naţiunilor Unite privind dreptul mării, în special cele cuprinse în partea a XII-a din aceasta,
conştiente de necesitatea promovării cooperării internaţionale şi sporirii capacităţilor naţionale, regionale şi globale existente privind pregătirea şi combaterea poluării cu hidrocarburi, ţinând seama de necesităţile speciale ale ţărilor în curs de dezvoltare şi mai ales ale statelor insulare mici,
considerând că aceste obiective pot fi cel mai bine atinse prin încheierea unei convenţii internaţionale privind pregătirea, răspunsul şi cooperarea în cazul poluării cu hidrocarburi,
au convenit asupra celor ce urmează:


Art. 1: Prevederi generale
(1)Părţile se angajează să ia, individual sau în comun, toate măsurile corespunzătoare, conform prevederilor acestei convenţii şi anexei la aceasta, pentru a se pregăti să combată şi să lupte împotriva unui incident de poluare cu hidrocarburi.
(2)Anexa la această convenţie face parte integrantă din convenţie şi o referire la această convenţie constituie totodată o referire la anexă.
(3)Această convenţie nu se aplică navelor de război, navelor auxiliare şi nici celorlalte nave care aparţin unui stat ori care sunt exploatate de acest stat atâta timp cât acesta le foloseşte numai în scopuri guvernamentale, necomerciale. Totuşi fiecare parte trebuie să adopte măsuri corespunzătoare care să nu compromită funcţionarea sau capacitatea de exploatare a unor astfel de nave care îi aparţin sau care sunt exploatate de ea, astfel încât aceste nave să acţioneze într-un mod corespunzător prezentei convenţii, în măsura în care acest lucru este raţional şi realizabil.


Art. 2: Definiţii
În sensul acestei convenţii:
1.hidrocarbură înseamnă petrol în orice formă, incluzând ţiţeiul, combustibilul lichid, sedimentele de petrol, reziduurile conţinând petrol şi produsele rafinate;
2.incident de poluare cu hidrocarburi înseamnă un incident sau o serie de incidente având aceeaşi origine, care duce sau poate duce la o scurgere de hidrocarburi ce constituie sau poate constitui o ameninţare pentru mediul marin sau litoral ori pentru interesele respective ale unuia sau mai multor state şi care necesită o acţiune de urgenţă sau alte acţiuni imediate;
3.navă înseamnă orice tip de navă exploatată în mediul marin, incluzând ambarcaţiunile cu aripi portante, vehiculele cu pernă de aer, submersibilele şi mijloacele plutitoare de orice tip;
4.unitate de foraj marin înseamnă orice instalaţie de foraj fixă sau plutitoare ori structură folosită în activităţi de explorare, exploatare sau producţie a hidrocarburilor sau gazelor ori de încărcare sau descărcare a hidrocarburilor;
5.porturi maritime şi instalaţii de manipulare a hidrocarburilor înseamnă acele instalaţii care prezintă riscul unui incident de poluare cu hidrocarburi şi includ, între altele, porturi maritime, terminale pentru hidrocarburi, conducte de petrol şi alte instalaţii de manipulare a hidrocarburilor;
6.Organizaţie înseamnă Organizaţia Maritimă Internaţională;
7.secretar general înseamnă secretarul general al Organizaţiei.


Art. 3: Planuri de urgenţă pentru combaterea poluării cu hidrocarburi


(1)a) Fiecare parte va cere ca navele autorizate să arboreze pavilionul său să posede la bord un plan de urgenţă pentru combaterea poluării cu hidrocarburi, astfel cum se solicită şi prin prevederile adoptate în acest scop de Organizaţie şi în conformitate cu acestea.
b)O navă care trebuie să aibă la bord un plan de urgenţă pentru combaterea poluării cu hidrocarburi, conform subparagrafului a), este supusă, atâta timp cât se află într-un port sau la un terminal în mare, sub jurisdicţia unei părţi, controlului funcţionarilor autorizaţi corespunzător în acest scop de acea parte, conform practicilor prevăzute în acordurile internaţionale existente sau în legislaţia sa naţională.
(2)Fiecare parte va cere ca operatorii unităţilor de foraj marin aflate sub jurisdicţia sa să posede planuri de urgenţă pentru combaterea poluării cu hidrocarburi, care să fie coordonate cu sistemul naţional, stabilit conform art. 6, şi să fie aprobate conform procedurilor stabilite de autoritatea naţională competentă.
(3)Fiecare parte va cere ca autorităţile sau operatorii aflaţi în serviciul acestor porturi maritime şi al mijloacelor de manipulare a hidrocarburilor, de sub jurisdicţia sa, după caz, să posede planuri de urgenţă pentru combaterea poluării cu hidrocarburi sau aranjamente similare, care să fie coordonate cu sistemul naţional, stabilit conform art. 6, şi să fie aprobate conform procedurilor stabilite de autoritatea naţională competentă.


Art. 4: Procedee de raportare a poluării cu hidrocarburi


(1)Fiecare parte:


a)va cere comandanţilor sau celorlalte persoane care au în subordine nave ce arborează pavilionul său şi persoanelor care au în subordine unităţi de foraj marin aflate sub jurisdicţia sa să raporteze fără întârziere orice eveniment la nava lor sau la unitatea de foraj, care implică o scurgere sau o scurgere probabilă de hidrocarburi:

	 
	(i) în cazul unei nave, statului de coastă cel mai apropiat;

	 
	(ii) în cazul unei unităţi de foraj, statului de coastă sub a cărui jurisdicţie se află unitatea;




b)va cere comandanţilor sau altor persoane care au în subordine nave ce arborează pavilionul său şi persoanelor care au în subordine unităţi de foraj aflate sub jurisdicţia sa să raporteze fără întârziere orice eveniment observat pe mare, în care este implicată o scurgere de hidrocarburi sau prezenţa hidrocarburilor:

	 
	(i) în cazul unei nave, statului de coastă cel mai apropiat;

	 
	(ii) în cazul unei unităţi de foraj, statului de coastă sub a cărui jurisdicţie se află unitatea;


c)va cere persoanelor care au în subordine porturile maritime şi mijloacele de manipulare a hidrocarburilor de sub jurisdicţia sa să raporteze, fără întârziere, autorităţii naţionale competente orice eveniment ce implică o descărcare sau o descărcare probabilă de hidrocarburi ori prezenţa hidrocarburilor;
d)va instrui navele sale maritime sau avioanele sale de inspecţie şi alte servicii sau funcţionari anume desemnaţi să raporteze neîntârziat autorităţii naţionale competente sau, după caz, statului de coastă cel mai apropiat orice eveniment observat pe mare sau într-un port maritim ori mijloc de manipulare a hidrocarburilor, care implică o descărcare de hidrocarburi sau prezenţa hidrocarburilor;
e)va cere piloţilor de avioane civile să raporteze, fără întârziere, statului de coastă cel mai apropiat orice eveniment observat pe mare, care implică o descărcare de hidrocarburi sau prezenţa hidrocarburilor.
(2)Rapoartele la care se referă paragraful (1) a) (i) vor fi întocmite în conformitate cu cerinţele elaborate de Organizaţie şi vor fi bazate pe liniile directoare şi pe principiile generale adoptate de Organizaţie. Rapoartele la care se referă paragrafele 1) a) (ii), b), c) şi d) vor fi întocmite conform liniilor directoare şi principiilor generale adoptate de Organizaţie, în măsura în care acestea se aplică.


Art. 5: Acţiunea la primirea unui raport privind poluarea cu hidrocarburi


(1)Ori de câte ori o parte primeşte un raport la care se referă art. 4 sau informări despre poluare, provenite din alte surse, aceasta:
a)va evalua situaţia pentru a hotărî dacă este vorba de un incident de poluare;
b)va stabili natura, amploarea şi consecinţele posibile ale incidentului de poluare; şi


c)va informa apoi, fără întârziere, toate statele ale căror interese sunt afectate sau este posibil să fie afectate de acest incident de poluare, furnizând şi:

	 
	(i) amănuntele constatărilor sale şi orice măsură luată sau pe care intenţionează să o ia pentru a face faţă incidentului; şi

	 
	(ii) alte informaţii considerate a fi adecvate, până se încheie acţiunea luată pentru a face faţă incidentului sau până la acţiunea concertată decisă de aceste state.


(2)Dacă gravitatea acestui incident de poluare cu hidrocarburi justifică, partea va furniza Organizaţiei, direct sau, dacă este cazul, prin organizaţiile sau înţelegerile regionale pertinente, informaţiile la care s-a făcut referire la paragrafele (1) b) şi c).
(3)Dacă gravitatea acestui incident de poluare cu hidrocarburi justifică, alte state afectate sunt rugate să informeze urgent Organizaţia, direct sau, după caz, prin organizaţiile sau înţelegerile regionale pertinente, despre constatările lor privind amploarea ameninţării intereselor lor şi despre orice măsură luată sau pe care intenţionează să o ia.
(4)Părţile vor folosi, pe cât posibil, sistemul de raportare a poluării cu hidrocarburi, elaborat de Organizaţie atunci când fac schimb de informaţii şi comunicări cu alte state şi cu Organizaţia.


Art. 6: Sisteme naţionale şi regionale pentru pregătire şi răspuns


(1)Fiecare parte va stabili un sistem naţional pentru a acţiona prompt şi eficient împotriva incidentelor de poluare cu hidrocarburi. Acest sistem va cuprinde cel puţin:


a)desemnarea:

	 
	(i) autorităţii sau autorităţilor naţionale competente care răspund de pregătirea şi de acţiunea împotriva poluării cu hidrocarburi;

	 
	(ii) punctului sau punctelor naţionale operaţionale de contact, care să fie responsabile de primirea şi de transmiterea rapoartelor privind poluarea cu hidrocarburi despre care s-a făcut referire la art. 4; şi

	 
	(iii) autorităţii care este îndreptăţită să acţioneze în numele statului pentru a cere asistenţă sau a decide să acorde asistenţa cerută;


b)un plan naţional de urgenţă pentru pregătire şi răspuns, care să includă relaţia organizatorică a diferitelor organisme implicate, fie publice, fie particulare, ţinând seama de liniile directoare elaborate de Organizaţie.


(2)În plus, fiecare parte, în cadrul posibilităţilor sale, fie individual, fie prin cooperare bilaterală sau multilaterală şi, după caz, în cooperare cu industriile petrolieră şi navală, cu autorităţile portuare şi cu alte entităţi pertinente, va stabili:
a)un nivel minim de echipamente de combatere a deversărilor de hidrocarburi, amplasate în prealabil şi corespunzător cu riscul implicat, şi programele pentru utilizarea lor;
b)un program de exerciţii pentru organizaţiile de acţiune împotriva poluării cu hidrocarburi şi de pregătire a personalului pertinent;
c)planuri detaliate şi posibilităţi de comunicare pentru a face faţă unui incident de poluare cu hidrocarburi. Aceste posibilităţi trebuie să fie permanent disponibile; şi
d)un mecanism sau un sistem pentru a coordona acţiunile împotriva unui incident de poluare cu hidrocarburi, care să poată, dacă este cazul, mobiliza resursele necesare.


(3)Fiecare parte va asigura furnizarea informaţiilor curente către Organizaţie, direct ori prin intermediul organizaţiilor sau înţelegerilor regionale pertinente, privind:
a)locul, datele de telecomunicare şi, dacă este cazul, zonele de răspundere ale autorităţilor şi entităţilor la care se referă paragraful (1) a);
b)echipamentele de acţiune împotriva poluării şi expertiza în disciplinele legate de acţiunea împotriva poluării şi salvarea maritimă, care pot fi puse la dispoziţie altor state, la cerere; şi
c)planul său de urgenţă naţional.


Art. 7: Cooperarea internaţională în problema acţiunii împotriva poluării
(1)Părţile sunt de acord ca, în funcţie de posibilităţile lor şi de disponibilitatea resurselor pertinente, să coopereze şi să furnizeze servicii de consultanţă, suport tehnic şi echipamente, pentru a face faţă unui incident de poluare, dacă gravitatea acestui incident justifică acest lucru, la cererea oricărei părţi afectate sau care poate să fie afectată. Finanţarea cheltuielilor pentru această asistenţă se va baza pe prevederile stabilite în anexa la această convenţie.
(2)O parte care a cerut asistenţă poate cere Organizaţiei să ajute la identificarea surselor de finanţare provizorie a cheltuielilor menţionate la paragraful (1).


(3)Conform acordurilor internaţionale în vigoare, fiecare parte va lua măsurile necesare legale sau administrative pentru a facilita:
a)sosirea, utilizarea teritoriului său şi plecarea navelor, aeronavelor şi a altor mijloace de transport participante la acţiunea împotriva unui incident de poluare cu hidrocarburi sau care transportă personalul, încărcăturile, materialele şi echipamentele necesare pentru a face faţă acestui incident; şi
b)mişcarea expeditivă către, pe şi înspre afara teritoriului său a personalului, încărcăturilor, materialelor şi echipamentelor menţionate la subparagraful a).


Art. 8: Cercetare şi dezvoltare
(1)Părţile consimt să coopereze direct sau, după caz, prin Organizaţie ori prin organizaţiile sau înţelegerile regionale pertinente, în scopul promovării şi schimbului de rezultate ale programelor de cercetare şi dezvoltare privind ridicarea nivelului actual de pregătire şi răspuns împotriva poluării cu hidrocarburi, incluzând tehnologiile şi tehnica supravegherii, menţinerii sub control, recuperării, dispersării, curăţării etc., menite să reducă la minimum sau să atenueze efectele poluării şi pentru refacerea mediului.
(2)În acest scop părţile se angajează să stabilească direct sau, după caz, prin Organizaţie ori prin organizaţiile sau înţelegerile regionale pertinente, legăturile necesare între institutele de cercetare ale părţilor.
(3)Părţile consimt să coopereze direct sau prin Organizaţie ori prin organizaţiile sau înţelegerile regionale pertinente, după caz, să promoveze ţinerea în mod regulat de simpozioane internaţionale asupra unor teme specifice, incluzând progresele tehnologice în tehnica şi echipamentele de combatere a poluării cu hidrocarburi.
(4)Părţile consimt să încurajeze, prin intermediul Organizaţiei sau al altor organizaţii internaţionale competente, elaborarea unor norme pentru tehnologii şi echipamente compatibile, folosite în combaterea poluării cu hidrocarburi.


Art. 9: Cooperarea tehnică


(1)Părţile se angajează să asigure, direct sau prin intermediul Organizaţiei sau al altor organisme internaţionale, după caz, sprijin în privinţa pregătirii şi răspunsului împotriva poluării cu hidrocarburi, acelor părţi care cer asistenţă tehnică:
a)pentru pregătirea personalului;
b)pentru asigurarea disponibilităţii tehnologiei, echipamentelor şi instalaţiilor corespunzătoare;
c)pentru a înlesni alte măsuri şi înţelegeri în vederea pregătirii şi răspunsului în cazul incidentelor de poluare cu hidrocarburi; şi d) pentru iniţierea unor programe comune de cercetare şi dezvoltare.
(2)Părţile se angajează să coopereze activ, sub rezerva legislaţiei, reglementărilor şi politicii lor naţionale, pentru transferul de tehnologie în probleme de pregătire şi răspuns în cazul poluării cu hidrocarburi.


Art. 10: Promovarea cooperării bilaterale şi multilaterale în probleme de pregătire şi răspuns
Părţile vor depune eforturi pentru încheierea unor acorduri bilaterale sau multilaterale în probleme de pregătire şi răspuns în cazul poluării cu hidrocarburi. Copii de pe aceste acorduri vor fi transmise Organizaţiei, care le va pune la dispoziţie părţilor, la cerere.


Art. 11: Legătura cu alte convenţii şi acorduri internaţionale
Nici o prevedere din această convenţie nu va fi interpretată ca modificând drepturile sau obligaţiile oricărei părţi ce rezultă din orice altă convenţie sau acord internaţional.


Art. 12: Aranjamente instituţionale


(1)Părţile desemnează Organizaţia, cu condiţia ca aceasta să consimtă şi să dispună de resursele necesare pentru susţinerea activităţii, să efectueze următoarele funcţii şi activităţi:


a)servicii de informare:

	 
	(i) să primească, să colaţioneze şi să difuzeze, la cerere, informaţiile furnizate de părţi [vezi, de exemplu, art. 5 paragrafele (2) şi (3), art. 6 paragraful (3) şi art. 10] şi informaţiile pertinente furnizate de alte surse; şi

	 
	(ii) să asigure asistenţă pentru identificarea surselor de finanţare provizorie a cheltuielilor [vezi, de exemplu, art. 7 paragraful (2)];




b)educaţie şi instruire:

	 
	(i) să promoveze instruirea în probleme de pregătire şi răspuns în cazul poluării cu hidrocarburi (vezi, de exemplu, art. 9); şi

	 
	(ii) să promoveze ţinerea de simpozioane internaţionale [vezi, de exemplu, art. 8 paragraful (3)];




c)servicii tehnice:

	 
	(i) să faciliteze cooperarea în probleme de cercetare şi dezvoltare [vezi, de exemplu, art. 8 paragrafele (1), (2) şi (4) şi art. 9 paragraful (1) d)];

	 
	(ii) să asigure consultanţă statelor care îşi stabilesc posibilităţile naţionale sau regionale de acţiune împotriva incidentelor de poluare cu hidrocarburi; şi

	 
	(iii) să analizeze informaţiile furnizate de părţi [vezi, de exemplu, art. 5 paragrafele (2) şi (3), art. 6 paragraful (3) şi art. 8 paragraful (1)] şi informaţiile pertinente furnizate de alte surse şi să furnizeze recomandări şi informaţii către state;




d)asistenţă tehnică:

	 
	(i) să faciliteze furnizarea asistenţei tehnice statelor care îşi stabilesc posibilităţile naţionale sau regionale de acţiune împotriva incidentelor de poluare;

	 
	(ii) să faciliteze furnizarea asistenţei tehnice şi a recomandărilor, la cererea statelor confruntate cu incidente de poluare gravă cu hidrocarburi.


(2)La punerea în practică a activităţilor specificate în acest articol Organizaţia va depune eforturi pentru întărirea capacităţii statelor, individual sau prin intermediul înţelegerilor regionale, în probleme de pregătire şi combatere a incidentelor de poluare cu hidrocarburi, bazându-se pe experienţa statelor, pe acordurile regionale şi pe înţelegerile din sectorul industrial şi acordând o atenţie specială necesităţilor ţărilor în curs de dezvoltare.
(3)Prevederile acestui articol vor fi puse în aplicare în conformitate cu un program elaborat şi revizuit permanent de Organizaţie.


Art. 13: Evaluarea convenţiei
Părţile vor evalua în cadrul Organizaţiei eficienţa convenţiei, în lumina obiectivelor sale, mai ales în ceea ce priveşte principiile care stau la baza cooperării şi asistenţei.


Art. 14: Amendamente
(1)Această convenţie poate fi amendată prin oricare dintre procedurile specificate în paragrafele ce urmează.


(2)Amendare după examinarea de către Organizaţie: a) Orice amendament propus de o parte la convenţie va fi prezentat Organizaţiei şi difuzat de secretarul general tuturor membrilor Organizaţiei şi tuturor părţilor, cu cel puţin 6 luni înainte de examinarea sa.
b)Orice amendament propus şi difuzat conform celor de mai sus va fi prezentat spre examinare Comitetului pentru protecţia mediului marin din cadrul Organizaţiei.
c)Părţile la convenţie, fie că sunt sau nu sunt membre ale Organizaţiei, au dreptul să participe la deliberările Comitetului pentru protecţia mediului marin.
d)Amendamentele se adoptă numai cu o majoritate de două treimi din numărul părţilor la convenţie, prezente şi votante.
e)Dacă se adoptă conform subparagrafului d), amendamentele vor fi comunicate de secretarul general tuturor părţilor la convenţie pentru acceptare.


f)(i) Un amendament la un articol sau la anexa la convenţie se consideră ca fiind acceptat de la data la care este acceptat de două treimi din numărul părţilor.
(ii) Un amendament la un supliment se consideră ca fiind acceptat la expirarea unei perioade stabilite de Comitetul pentru protecţia mediului marin la adoptarea sa, perioadă care nu va fi mai mică de 10 luni, în afara cazului în care în cursul acestei perioade sa comunicat secretarului general o obiecţiune de către cel puţin o treime din numărul părţilor.


g)(i) Un amendament la un articol sau la anexa la convenţie, acceptat în conformitate cu subparagraful f) (i), va intra în vigoare la 6 luni de la data la care se consideră că a fost acceptat pentru părţile care au notificat secretarului general că l-au acceptat.
(ii) Un amendament la un supliment, acceptat în conformitate cu subparagraful f) (ii), va intra în vigoare la 6 luni de la data la care se consideră că a fost acceptat pentru toate părţile, cu excepţia celor care, înaintea acestei date, au făcut obiecţiune la el. O parte poate în orice moment să retragă o obiecţiune comunicată anterior, prin prezentarea unei notificări în acest sens secretarului general.


(3)Amendare printr-o conferinţă:
a)La cererea unei părţi, sprijinită de cel puţin o treime din numărul părţilor, secretarul general va convoca o conferinţă a părţilor la convenţie, care să examineze amendamentele la convenţie.
b)Un amendament adoptat de o astfel de conferinţă cu o majoritate de două treimi din numărul părţilor prezente şi votante va fi comunicat de secretarul general tuturor părţilor pentru acceptare.
c)În cazul în care conferinţa nu hotărăşte altfel, amendamentul va fi considerat ca acceptat şi va intra în vigoare conform procedurilor specificate la paragrafele (2) f) şi g).
(4)Adoptarea şi intrarea în vigoare a unui amendament constituind un adaos la o anexă sau la un supliment vor fi supuse procedurii aplicabile unui amendament la anexă.
(5)Orice parte care nu a acceptat un amendament la un articol sau la anexă, conform paragrafului (2) f) (i), sau un amendament constituind un adaos la o anexă sau la un supliment, conform paragrafului (2) f) (ii), va fi tratată ca nefiind parte numai în scopul aplicării acestui amendament. Un astfel de tratament se va încheia după prezentarea unei notificări de acceptare, conform paragrafului (2) f) (i) sau după retragerea obiecţiunii conform paragrafului (2) g) (ii).
(6)Secretarul general va informa toate părţile despre orice amendament care intră în vigoare conform acestui articol, precum şi despre data la care amendamentul intră în vigoare.
(7)Orice notificare pentru acceptare, obiecţiune sau retragere a obiecţiunii la un amendament, conform acestui articol, va fi comunicată în scris secretarului general, care va informa părţile despre această notificare şi despre data primirii sale.
(8)Un supliment la convenţie va conţine numai prevederi de natură tehnică.


Art. 15: Semnarea, ratificarea, acceptarea, aprobarea şi aderarea


(1)Prezenta convenţie va rămâne deschisă pentru semnare la sediul Organizaţiei de la data de 30 noiembrie 1990 până la data de 29 noiembrie 1991, dată după care rămâne deschisă pentru aderare. Orice stat poate deveni parte la această convenţie prin:
a)semnare fără rezervă în ceea ce priveşte ratificarea, acceptarea sau aprobarea; sau
b)semnare sub rezerva ratificării, acceptării sau aprobării, urmată de ratificare, acceptare sau de aprobare; sau c) aderare.
(2)Ratificarea, acceptarea, aprobarea sau aderarea va fi efectuată prin depunerea unui instrument în acest scop la secretarul general.


Art. 16: Intrarea în vigoare
(1)Prezenta convenţie va intra în vigoare la 12 luni de la data la care cel puţin 15 state fie că au semnat-o fără rezervă în ceea ce priveşte ratificarea, acceptarea sau aprobarea, fie au depus instrumentele necesare de ratificare, de acceptare, de aprobare sau de aderare, conform art. 15.
(2)Pentru statele care au depus un instrument de ratificare, de acceptare, de aprobare sau de aderare la prezenta convenţie după ce condiţiile de intrare în vigoare au fost îndeplinite, dar înainte de data intrării ei în vigoare, ratificarea, acceptarea, aprobarea sau aderarea va produce efect la data intrării în vigoare a acestei convenţii sau la 3 luni de la data depunerii instrumentului, dacă această dată este ulterioară.
(3)Pentru statele care au depus un instrument de ratificare, de acceptare, de aprobare sau de aderare după data la care această convenţie a intrat în vigoare, prezenta convenţie intră în vigoare la 3 luni de la data depunerii instrumentului.
(4)Orice instrument de ratificare, de acceptare, de aprobare sau de aderare, depus după data la care un amendament la prezenta convenţie se consideră că a fost acceptat conform art. 14, se aplică convenţiei în forma sa modificată.


Art. 17: Denunţarea
(1)Prezenta convenţie poate fi denunţată de orice parte în orice moment, după expirarea unei perioade de 5 ani de la data la care această convenţie intră în vigoare pentru acea parte.
(2)Denunţarea se efectuează prin notificare scrisă, adresată secretarului general.
(3)Denunţarea va produce efect la 12 luni de la primirea notificării de denunţare de către secretarul general sau după expirarea unei perioade mai lungi care poate fi indicată în notificare.


Art. 18: Depozitarul
(1)Prezenta convenţie va fi depusă la secretarul general.


(2)Secretarul general:


a)va informa toate statele care au semnat această convenţie sau au aderat la aceasta despre:

	 
	(i) fiecare nouă semnare sau depunere a unui instrument de ratificare, de acceptare, de aprobare sau de aderare, precum şi despre data acesteia;

	 
	(ii) data intrării în vigoare a acestei convenţii; şi

	 
	(iii) depunerea oricărui instrument de denunţare a acestei convenţii şi despre data la care s-a primit aceasta, precum şi despre data de la care are efect denunţarea;


b)va transmite copii certificate conforme de pe această convenţie tuturor guvernelor statelor care au semnat-o sau care au aderat la aceasta.
(3)De îndată ce prezenta convenţie intră în vigoare o copie certificată conformă va fi transmisă de către depozitar secretarului general al Organizaţiei Naţiunilor Unite pentru a fi înregistrată şi publicată în conformitate cu art. 102 din Carta Naţiunilor Unite.


Art. 19: Limbi
Prezenta convenţie este întocmită într-un singur exemplar original, în limbile arabă, chineză, engleză, franceză, rusă şi spaniolă, toate textele având aceeaşi putere legală.
Drept care, subsemnaţii împuterniciţi legal în acest scop de guvernele respective au semnat această convenţie.
Adoptată la Londra la 30 noiembrie 1990.
-****-
*) Traducere.


ANEXĂ: RAMBURSAREA cheltuielilor de asistenţă


1._


a)Dacă nu s-a încheiat un acord privind aranjamentele financiare care să guverneze acţiunile părţilor pentru a face faţă incidentelor de poluare cu hidrocarburi, pe bază bilaterală sau multilaterală, înainte de producerea incidentului de poluare cu hdrocarburi, părţile vor suporta cheltuielile aferente acţiunilor lor respective pentru a face faţă poluării, conform subparagrafului (i) sau subparagrafului (ii).

	 
	(i) Dacă acţiunea a fost întreprinsă de o parte la cererea expresă a unei alte părţi, atunci partea solicitantă va rambursa părţii asistente costul acţiunii sale. Partea solicitantă poate anula cererea sa oricând, dar în acest caz va suporta cheltuielile deja asumate sau suportate de partea asistentă.

	 
	(ii) Dacă acţiunea a fost întreprinsă de o parte din iniţiativă proprie, această parte va suporta cheltuielile aferente acţiunii sale.


b)Principiile expuse la subparagraful a) se vor aplica numai dacă părţile respective nu au convenit altfel, în fiecare caz în parte.
2.Dacă nu s-a convenit altfel, cheltuielile aferente acţiunii întreprinse de o parte la cererea unei alte părţi vor fi calculate echitabil, conform legii şi practicii curente ale părţii asistente cu privire la rambursarea acestor cheltuieli.
3.Partea care cere asistenţă şi partea asistentă vor coopera, dacă este cazul, pentru a încheia orice acţiune ca răspuns la o cerere de compensare. În acest scop ele vor acorda consideraţia cuvenită regimurilor legale existente. Dacă acţiunea astfel încheiată nu permite compensarea completă a cheltuielilor pentru operaţiunea de asistenţă, partea care cere asistenţă poate cere părţii asistente să renunţe la rambursarea cheltuielilor ce depăşesc sumele compensate sau să reducă cheltuielile care au fost calculate conform paragrafului 2. Ea poate cere, de asemenea, o amânare a rambursării acestor cheltuieli. La examinarea acestei cereri părţile asistente vor acorda consideraţia cuvenită necesităţilor ţărilor în curs de dezvoltare.
4.Prevederile acestei convenţii nu vor fi interpretate ca prejudiciind cumva drepturile părţilor de a recupera de la terţe părţi cheltuielile aferente acţiunilor întreprinse pentru a face faţă poluării sau unei ameninţări cu poluarea, în virtutea altor prevederi şi reguli aplicabile ale legislaţiei naţionale şi internaţionale. O atenţie specială se va acorda Convenţiei internaţionale din 1969 privind răspunderea civilă pentru daune produse prin poluare cu hidrocarburi şi Convenţiei internaţionale din 1971 privind crearea unui fond internaţional de compensare a daunelor cauzate prin poluare cu hidrocarburi sau oricărui amendament ulterior la aceste convenţii.

